“ለእድገትና ትራንስፎርሽን እቅድ ስኬት 2006 ወሳኝ ዓመት ነው” ም/ጠቅላይ ሚኒስትር ደመቀ መኮንን
አዲስ አበባ፤ ነሐሴ 20/2005 (ዋኢማ) – ለአመስት ዓመቱ የእድገትና ትራንስፎርሜሽን እቅድ ስኬት 2006 ወሳኝ ዓመት እንደሆነ የኢፌዴሪ ምክትል ጠቅላይ ሚኒስትር አቶ ደመቀ መኮንን ገለጹ። ምክትል ጠቅላይ ሚኒስትር ደመቀ መኮንንን ከዋልታ ኢንፎርሜሽን ማዕከል ጋር ባደረጉት ቃለምልልስ እንደገለጹት ባለፉት ሶስት የእድገትና ትራንስፎርማሽን እቅድ ዓመታት የነበረው አፈጻጸም በመርሃ ግብሩ ከተቀመጠው በላይ፣ በመርሃ ግብሩ በተቀመጠው መሰረትና በመርሃ ግብሩ ከተቀመጠው በታች በሚል የሚታይ መሆኑን   ገልጸው ለእቅዱ መሳካት በ2006 ሚደረገው እንቅስቃሴ  ወሳኝ ነው ብለዋል። የመሰረተ ልማት ግንባታ፣ የህጻናት ሞትና የተላላፊ በሽታዎች ቅነሳ፣ የሴቶች የትምህርት ተሳትፎ፣ የትምህርት ሽፋንና በሌሎችም ዘርፎች በእድገትና ትራንስፎርሜሽን እቅዱ ለመፈጸም ከተቀመጠው በላይ ክንውን መመዝገቡን አቶ ደመቀ ገልጸዋል። አቶ ደመቀ አያይዘውም የወጪ ንግድ፣ የእናቶች ሞት ቅነሳ፣ የ2ኛ ደረጃ ትምህርትና  የሰብል ምርት ከተቀመጠው እቅድ አንጻር በዝቅኝተኛ አፈጻጸም ከታዩት መካከል የሚመደቡ መሆናቸውን  ተናግረዋል።ካለፉት ሶስት ዓመታት አፈጻጸም በመነሳት 2006 ዓ/ም በዝቅተኛ አፈጻጸም የተገመገሙትን ወደ ደረጃቸው ለማሳደግ፣ በመርሃ ግብሩ መሰረት እየተፈጸሙ ያሉትን ደግሞ የበለጠ ለማፋጠን ወሳኝ ምእራፍ መሆኑን ም/ጠቅላይ ሚኒስትሩ ተናግረዋል። እሰካሁን ባለው ጊዜ ለመሻገር ያልቻልናቸውን ችግሮች ላይ ልዩ ትኩረት ሰጥቶ መስራት፤ የሚሊኒየም የልማት ግቦችን ለማረጋገጥ አስተማማኝ ደረጃ ላይ ማድረስ፣ ባለፉት ዓመታት የተገኘ ልምድና ተሞክሮ አጠናክሮ  መልካም አስተዳደርን ለማረጋገጥ የህዝብ ንቅናቄ መፍጠር ቀጣይ የመንግስት ዋናዋና የትኩረት አቅጣጫዎች መሆናቸውንም አቶ ደመቀ ገልጸዋል።